**V o l e b n ý p o r i a d o k**

**o podrobnostiach o hlasovaní a o voľbách**

**na ustanovujúcej schôdzi Národnej rady Slovenskej republiky**

**IV. volebného obdobia**

Národná rada Slovenskej republiky podľa § 6 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov sa uzniesla na tomto volebnom poriadku:

Čl. 1

**Všeobecné ustanovenia**

(1) Podľa tohto volebného poriadku sa postupuje pri hlasovaní a vo voľbách na ustanovujúcej schôdzi Národnej rady Slovenskej republiky IV. volebného obdobia (ďalej len „ustanovujúca schôdza“), a to najmä pri

a) schválení tohto volebného poriadku,

b) voľbe overovateľov Národnej rady Slovenskej republiky (ďalej len „overovateľ“),

c) zriadení Mandátového a imunitného výboru Národnej rady Slo-venskej republiky (ďalej len „mandátový a imunitný výbor“) a Výboru Národnej rady Slovenskej republiky pre nezlučiteľnosť funkcií (ďalej len „výbor pre nezlučiteľnosť funkcií“),1)

d) voľbe predsedov a ďalších členov výborov zriadených podľa písmena c),

e) overovaní platnosti voľby poslancov Národnej rady Slovenskej republiky2) (ďalej len „poslanec“) a nastúpení náhradníkov,

f) utvorení poslaneckých klubov,

g) voľbe predsedu Národnej rady Slovenskej republiky (ďalej len „predseda národnej rady“),3)

h) určení počtu podpredsedov Národnej rady Slovenskej republiky (ďalej len „podpredseda národnej rady“) a ich voľbe,4)

i) zriadení Výboru Národnej rady Slovenskej republiky pre európske záležitosti (ďalej len „výbor pre európske záležitosti“), Ústavnoprávneho výboru Národnej rady Slovenskej republiky (ďalej len „ústavnoprávny výbor“), osobitných kontrolných výborov5) a Výboru Národnej rady Slovenskej republiky na preskúmanie rozhodnutí Národného bezpečnostného úradu (ďalej len „výbor na preskúmavanie rozhodnutí Národného bezpečnostného úradu“)6),

j) zriadení ďalších výborov Národnej rady Slovenskej republiky (ďalej len „výbor“), ktoré nie sú ustanovené zákonom,7)

k) voľbe predsedu a ďalších členov výboru pre európske záležitosti, ústavnoprávneho výboru, predsedov a ďalších členov osobitných kontrolných výborov a výboru na preskúmanie rozhodnutí Národného bezpečnostného úradu, predsedov a ďalších členov výborov, ktoré nie sú ustanovené zákonom.8)

Čl. 2

**Schválenie volebného poriadku**

(1) Návrh volebného poriadku sa doručí všetkým poslancom pred začiatkom ustanovujúcej schôdze ako súčasť pozvánky.

(2) O návrhoch na zmeny a doplnky a o schválení volebného poriadku ako o celku sa hlasuje verejne. Na schválenie zmien, doplnkov a volebného poriadku ako celku je potrebná nadpolovičná väčšina hlasov prítomných poslancov.9)

Čl. 3

**Voľba overovateľov**

(1) Po zložení sľubu poslancov a po schválení volebného poriadku národná rada zvolí overovateľov.

(2) Návrhy kandidátov na overovateľov podávajú poslanci písomne.

(3) Voľba overovateľov sa môže vykonať verejným hlasovaním.

(4) Ak národná rada nevysloví súhlas s verejným hlasovaním, pristúpi sa k tajnému hlasovaniu, pričom sa použijú ustanovenia čl. 12 až 18 tohto volebného poriadku. Ak sa budú overovatelia voliť v tajnom hlasovaní, doterajší predseda národnej rady určí šiestich po-slancov, ktorí nekandidujú na overovateľov, aby v tomto hlasovaní plnili úlohy overovateľov, ako vyplývajú z príslušných ustanovení tohto volebného poriadku.

Čl. 4

**Zriadenie mandátového a imunitného výboru,**

**výboru pre nezlučiteľnosť funkcií**

**a voľba predsedov a ďalších členov týchto výborov**

(1) O zriadení mandátového a imunitného výboru a výboru pre nezlučiteľnosť funkcií10) sa hlasuje verejne, a to o každom osobitne.

(2) Národná rada určí počet členov výborov uvedených v odseku 1.11)

(3) Návrhy kandidátov na predsedu a ďalších členov uvedených výborov podávajú poslanci tak, aby mohli byť zvolení na základe princípu pomerného zastúpenia politických strán a politických hnutí v národnej rade.11)

(4) Voľba predsedov výborov sa vykoná tajným hlasovaním, pričom sa použijú ustanovenia čl. 12 až 18. Voľba ďalších členov výborov sa môže vykonať verejným hlasovaním.

Čl. 5

**Overovanie platnosti voľby poslancov**

**a nastúpenie náhradníka**

(1) Mandátový a imunitný výbor preskúma osvedčenia o zvolení za poslancov, vydané Ústrednou volebnou komisiou. Národnej rade predloží správu o ich preskúmaní s návrhom na rozhodnutie o overení platnosti voľby poslancov.12)

(2) Mandátový a imunitný výbor môže na svoju schôdzu pozvať poslanca a žiadať od neho spresnenie alebo doplnenie chýbajúcich údajov. Poslanec je povinný požiadavke výboru vyhovieť.

(3) O uznesení národnej rady, ktorým rozhoduje o overení platnosti voľby poslancov, sa hlasuje verejne.

(4) Konanie o nastúpení náhradníka na uprázdnený mandát po-slanca pred skončením ustanovujúcej schôdze je upravené osobitnými predpismi;13) podľa nich sa postupuje aj počas volebného obdobia.

Čl. 6

**Utvorenie poslaneckých klubov**

(1) Pri utváraní poslaneckých klubov sa postupuje podľa osobitného predpisu.14)

(2) Národná rada sa na základe zápisníc oboznámi s utvorením poslaneckých klubov; túto skutočnosť zoberie na vedomie.

Čl. 7

**Podávanie návrhov**

(1) Poslanecké kluby alebo poslanci podávajú písomné návrhy

a) kandidátov na predsedu národnej rady,

b) kandidátov na podpredsedov národnej rady vrátane určenia ich počtu,

c) na zriadenie ďalších výborov, ktoré nie sú ustanovené zákonom,

d) kandidátov na predsedov a ďalších členov výboru pre európske záležitosti a ich náhradníkov, ústavnoprávneho výboru, osobitných kontrolných výborov a výboru na preskúmavanie rozhodnutí Národného bezpečnostného úradu,

e) kandidátov na predsedov a členov ďalších výborov, ktoré nie sú ustanovené zákonom a ktoré si národná rada zriadi.

(2) Navrhovať kandidátov na predsedov a ďalších členov

a) výboru pre európske záležitosti treba tak, aby mohli byť zvolení podľa princípu pomerného zastúpenia politických strán a politických hnutí, za ktoré boli poslanci zvolení do národnej rady v príslušnom volebnom období. Obdobne sa postupuje pri voľbe náhradných členov tohto výboru;15)

b) osobitných kontrolných výborov treba tak, aby mohli byť zvolení podľa princípu pomerného zastúpenia členov poslaneckého klubu alebo poslaneckých klubov a vzhľadom na určený počet členov osobitného kontrolného výboru,16)

c) výboru na preskúmavanie rozhodnutí Národného bezpečnostného úradu treba tak, aby mohli byť zvolení na základe pomerného zastúpenia podľa počtu poslancov politických strán alebo politických hnutí zvolených v parlamentných voľbách.6)

(3) Kancelária Národnej rady Slovenskej republiky (ďalej len „kancelária“) z podaných návrhov vyhotoví parlamentné tlače a doručí ich všetkým poslancom.17) Kandidáti sa uvedú v abecednom poradí, pričom pri každom mene a priezvisku kandidáta sa uvedie jeho príslušnosť k politickej strane alebo politickému hnutiu, za ktoré bol zvolený.

Čl. 8

**Stiahnutie návrhov**

(1) Navrhovateľ môže svoj návrh stiahnuť. Rovnako môže svoj súhlas s voľbou stiahnuť osoba, na ktorú sa návrh vzťahuje.

(2) Oznámenie o stiahnutí návrhu alebo o stiahnutí súhlasu s voľbou musí byť podané písomne predsedovi národnej rady, prípadne predsedajúcemu schôdze najneskôr do začatia hlasovania. Ak je na hlasovacom lístku uvedené meno a priezvisko dotknutej osoby, predsedajúci preruší rokovanie na vyhotovenie nového hlasovacieho lístka alebo vyhlási, že pri spočítavaní hlasov sa nebude prihliadať na voľbu tejto osoby.

Čl. 9

**Zriadenie ďalších výborov**

(1) Národná rada zriadi okrem mandátového a imunitného výboru a výboru pre nezlučiteľnosť funkcií (čl. 4) ďalšie výbory, ktoré sú ustanovené zákonom.5) Sú to:

a) výbor pre európske záležitosti,

b) ústavnoprávny výbor,

c) osobitné kontrolné výbory, a to Osobitný kontrolný výbor Národnej rady Slovenskej republiky na kontrolu činnosti Národného bezpečnostného úradu, Osobitný kontrolný výbor Národnej rady Slovenskej republiky na kontrolu činnosti Slovenskej informačnej služby a Osobitný kontrolný výbor Národnej rady Slovenskej republiky na kontrolu činnosti Vojenského spravodajstva,

d) výbor na preskúmavanie rozhodnutí Národného bezpečnostného úradu6).

(2) Národná rada zriadi ďalšie výbory, ktoré nie sú ustanovené zákonom. Národná rada môže poslanecké kluby požiadať, aby návrhy na zriadenie ďalších výborov prerokovali za účelom podania spoločného návrhu.

(3) O zriadení výborov podľa odsekov 1 a 2 sa hlasuje verejne.

Čl. 10

**Poradie hlasovania na ustanovujúcej schôdzi**

(1) Po skončení rozpravy k prerokúvaným bodom programu sa pristúpi k hlasovaniu. Hlasovanie sa vykoná v tomto poradí:

a) schválenie tohto volebného poriadku *(hlasuje sa verejne; na jeho schválenie je potrebný súhlas nadpolovičnej väčšiny prítomných poslancov)*,

b) voľba overovateľov *(národná rada sa môže bez rozpravy uzniesť na verejnom hlasovaní; na ich zvolenie je potrebný súhlas nadpolovičnej väčšiny prítomných poslancov)*,

c) zriadenie mandátového a imunitného výboru a výboru pre nezlučiteľnosť funkcií a určenie počtu členov týchto výborov *(hlasuje sa verejne; na schválenie uznesenia je potrebný súhlas nadpolovičnej väčšiny prítomných poslancov)*,

d) voľba predsedu mandátového a imunitného výboru a predsedu výboru pre nezlučiteľnosť funkcií vrátane opakovanej voľby alebo nových volieb *(hlasuje sa tajne; na ich zvolenie je potrebný súhlas nadpolovičnej väčšiny prítomných poslancov)*,

e) voľba ďalších členov mandátového a imunitného výboru a ďalších členov výboru pre nezlučiteľnosť funkcií *(národná rada sa môže bez rozpravy uzniesť na verejnom hlasovaní; na ich zvolenie je potrebný súhlas nadpolovičnej väčšiny prítomných poslancov)*,

f) overenie platnosti voľby poslancov *(hlasuje sa verejne; na schválenie uznesenia je potrebný súhlas nadpolovičnej väčšiny prítomných poslancov)*,

g) utvorenie poslaneckých klubov *(hlasuje sa verejne; na schválenie uznesenia je potrebný súhlas nadpolovičnej väčšiny prítomných poslancov)*,

h) voľba predsedu národnej rady vrátane opakovanej voľby alebo novej voľby, kým nebude zvolený *(hlasuje sa tajne; na jeho zvolenie je potrebný súhlas nadpolovičnej väčšiny všetkých poslancov)*.

(2) Zvolený predseda národnej rady prevezme riadenie ustanovujúcej schôdze.

(3) Predseda národnej rady dá vykonať voľbu podpredsedov národnej rady, schváliť návrh na zriadenie ďalších výborov a vykonať voľbu predsedov týchto výborov a ich členov.18)

(4) Poradie hlasovania, ako vyplýva z odseku 3, je takéto:

a) určenie počtu podpredsedov národnej rady *(hlasuje sa verejne; na schválenie uznesenia je potrebný súhlas nadpolovičnej väčšiny prítomných poslancov)*,

b) voľba podpredsedov národnej rady vrátane opakovanej voľby *(hlasuje sa tajne; na ich zvolenie je potrebný súhlas nadpolovičnej väčšiny všetkých poslancov)*,

c) zriadenie výboru pre európske záležitosti a určenie počtu jeho členov, ústavnoprávneho výboru a ďalších výborov *(hlasuje sa verejne; na schválenie uznesenia je potrebný súhlas nadpolovičnej väčšiny prítomných poslancov)*,

d) voľba predsedov výborov zriadených podľa písmena c) vrátane opakovanej voľby *(hlasuje sa tajne; na ich zvolenie je potrebný súhlas nadpolovičnej väčšiny prítomných poslancov)*,

e) voľba ďalších členov výborov zriadených podľa písmena c) *(národná rada sa môže bez rozpravy uzniesť na verejnom hlasovaní; na ich zvolenie je potrebný súhlas nadpolovičnej väčšiny prítomných poslancov),*

f) zriadenie osobitných kontrolných výborov a určenie počtu ich členov *(hlasuje sa verejne; na schválenie uznesenia je potrebný súhlas nadpolovičnej väčšiny prítomných poslancov)*,

g) zriadenie výboru na preskúmavanie rozhodnutí Národného bezpečnostného úradu,

h) voľba predsedov výborov zriadených podľa písmena f) a g) vrátane opakovanej voľby *(hlasuje sa tajne; na ich zvolenie je potrebný súhlas nadpolovičnej väčšiny prítomných poslancov),*

i) voľba ďalších členov výborov zriadených podľa písmena f) a g) *(národná rada sa môže bez rozpravy uzniesť na verejnom hlasovaní; na ich zvolenie je potrebný súhlas nadpolovičnej väčšiny prítomných poslancov)*.

Čl. 11

**Verejné hlasovanie**

(1) Vo verejnom hlasovaní sa

a) schvaľuje tento volebný poriadok,

b) overuje platnosť voľby poslancov,

c) berie na vedomie utvorenie poslaneckých klubov,

d) určuje počet podpredsedov národnej rady,

e) zriaďujú výbory,

f) vykoná voľba členov výborov, ak sa na tom uznesie národná rada.

(2) Pri verejnom hlasovaní sa postupuje podľa osobitného predpisu.19)

(3) Pri hlasovaní o procedurálnych návrhoch20) sa postupuje podľa osobitného predpisu.21)

**Tajné hlasovanie**

Čl. 12

**Voľba predsedu národnej rady,**

**podpredsedov národnej rady**

**a predsedov výborov národnej rady**

(1) Tajne sa hlasuje v prípadoch ustanovených Ústavou Slovenskej republiky,22) zákonom,23) pri voľbe alebo pri odvolaní, alebo ak sa na tom národná rada uznesie bez rozpravy.24)

(2) V tajnom hlasovaní sa volia

a) predseda národnej rady,

b) podpredsedovia národnej rady,

c) predsedovia výborov.

 (3) Predseda národnej rady je zvolený, ak získal nadpolovičnú väčšinu hlasov všetkých poslancov. Podpredseda národnej rady je zvolený, ak získal nadpolovičnú väčšinu hlasov všetkých poslancov. Predsedovia výborov sú zvolení, ak získali nadpolovičnú väčšinu hlasov prítomných poslancov.

Čl. 13

**Začatie tajného hlasovania**

Po prerokovaní návrhov predsedajúci schôdze vyzve overovateľov, aby zabezpečili prípravu a organizáciu tajného hlasovania, dozerali na priebeh tajného hlasovania, spracovali výsledky tajného hlasovania a aby po jeho skončení poverený overovateľ národnú radu oboznámil s výsledkami tajného hlasovania.

Čl. 14

**Hlasovacie lístky a priebeh tajného hlasovania**

(1) Na priebeh tajného hlasovania dohliadajú overovatelia.

(2) Tajné hlasovanie sa vykonáva prostredníctvom hlasovacích lístkov.

(3) Hlasovacie lístky vytlačí na predpísanom tlačive kancelária v počte 150 kusov a 10 kusov ako rezervu.

(4) V prípade konania viacerých tajných hlasovaní naraz sú hlasovacie lístky farebne rozlíšené.

(5) Kandidáti sú na hlasovacom lístku uvedení v zhodnom poradí, ako je to uvedené v príslušnej parlamentnej tlači. Za menom a priezviskom kandidáta na vyjadrenie voľby je uvedená alternatíva „za“, „proti“, „zdržiavam sa“.

(6) Predseda národnej rady sa volí samostatným hlasovacím lístkom.

(7) Podpredsedovia národnej rady sa volia spoločným hlasovacím lístkom.

(8) Predsedovia výborov sa volia osobitnými hlasovacími lístkami.

(9) Na informovanie poslancov možno na spodnej časti hlasovacieho lístka uviesť počet kandidátov, koľkých je potrebné zvoliť.

(10) Pred začiatkom aktu tajného hlasovania overovatelia skontrolujú volebnú schránku (ďalej len „schránka“) a uzamknú ju. Skontrolujú aj správnosť predtlačených hlasovacích lístkov.

(11) Overovatelia vydajú poslancom hlasovacie lístky po vstupe do určenej miestnosti, kde sa vykoná tajné hlasovanie.

(12) Overovatelia o vydaní hlasovacieho lístka poslancovi urobia príslušný záznam v abecednom zozname poslancov, pričom rozhodnú, či poslanec má prevzatie hlasovacieho lístka aj potvrdiť svojím podpisom.

(13) Ak poslanec požiada o vydanie náhradného hlasovacieho lístka, pôvodný lístok sa mu odoberie a o vydaní nového hlasovacieho lístka sa vykoná záznam v abecednom zozname poslancov.

(14) Poslanec vyjadrí svoju voľbu tak, že na hlasovacom lístku pri každom mene a priezvisku kandidáta zakrúžkuje tú alternatívu, za ktorú hlasuje.

(15) Po úprave hlasovacieho lístka poslanec vloží hlasovací lístok do schránky. Hlasovací lístok nesmie byť pokrčený alebo zložený.

(16) Ak každý poslanec prítomný v rokovacej sále mal možnosť využiť svoje právo hlasovať, predsedajúci ukončí tajné hlasovanie.

(17) Overovatelia po skončení tajného hlasovania otvoria na určenom mieste schránku a pristúpia k zisťovaniu výsledku tajného hlasovania.

(18) Overovatelia po spočítaní hlasov a vyhotovení zápisnice o výsledku tajného hlasovania uložia hlasovacie lístky a abecedný zoznam poslancov o prevzatí hlasovacích lístkov do obálky a odovzdajú ju poverenému zamestnancovi kancelárie.

Čl. 15

**Zisťovanie výsledku tajného hlasovania**

(1) V tajnom hlasovaní sa posudzujú ako prítomní tí poslanci, ktorým boli vydané hlasovacie lístky podľa záznamu, ktorý urobia overovatelia v zozname poslancov.

(2) Overovatelia najskôr spočítajú vydané hlasovacie lístky a zistia, koľko poslancov neodovzdalo hlasovacie lístky, hoci ich od overovateľov prevzali pred tajným hlasovaním.

(3) Overovatelia po spočítaní odovzdaných hlasovacích lístkov zistia, koľko bolo odovzdaných platných a koľko neplatných hlasovacích lístkov.

(4) Overovatelia z platných hlasovacích lístkov zistia počet po-slancov, ktorí

a) hlasovali za navrhnutého kandidáta,

b) hlasovali proti navrhnutému kandidátovi,

c) sa zdržali hlasovania.

(5) Hlasovací lístok je neplatný, ak poslanec

a) pri niektorom mene a priezvisku navrhnutého kandidáta nevyjadrí svoju voľbu,

b) svoju voľbu označí pri väčšom počte navrhnutých kandidátov, ako je potrebné zvoliť alebo

c) hlasovací lístok menil alebo doplnil.

Ak poslanec vyjadrí svoju voľbu na inom ako vydanom tlačive, jeho hlasovanie sa považuje za neplatné.

(6) V prípade pochybnosti o platnosti hlasovacieho lístka rozhodujú overovatelia, a to väčšinou hlasov prítomných overovateľov. Ak overovatelia väčšinou hlasov rozhodnú o platnosti hlasovacieho lístka, hlasovací lístok sa považuje za platný. Rozhodnutie overovateľov je konečné.

(7) Overovatelia vyhotovia zápisnicu o výsledku tajného hlasovania, ktorú podpíšu všetci prítomní overovatelia.

(8) V zápisnici o výsledku tajného hlasovania sa uvedie najmä počet

a) vydaných hlasovacích lístkov,

b) odovzdaných hlasovacích lístkov, z toho

1. platných hlasovacích lístkov,

2. neplatných hlasovacích lístkov,

c) neodovzdaných hlasovacích lístkov.

(9) V zápisnici sa ďalej ku každému menu a priezvisku kandidáta uvedie počet poslancov, ktorí hlasovali za návrh, ktorí hlasovali proti návrhu a ktorí sa zdržali hlasovania.

(10) Overovatelia poveria jedného z prítomných overovateľov, aby národnej rade oznámil výsledok tajného hlasovania.

Čl. 16

**Vyhlásenie výsledku tajného hlasovania**

(1) Poverený overovateľ oznámi národnej rade počet vydaných hlasovacích lístkov, počet poslancov, ktorí hlasovali za navrhnutého kandidáta, počet poslancov, ktorí hlasovali proti navrhnutému kandidátovi, počet poslancov, ktorí sa zdržali hlasovania, počet poslancov, ktorí neodovzdali hlasovacie lístky, a počet neplatných hlasov.25)

(2) Výsledky tajného hlasovania predsedajúci schôdze vyhlási tak, že oznámi národnej rade, kto z navrhnutých kandidátov bol zvolený.

Čl. 17

**Opakovaná voľba**

(1) Ak bolo na predsedu národnej rady a podpredsedov národnej rady navrhnutých viac kandidátov a ani jeden z nich nezískal nadpolovičnú väčšinu hlasov všetkých poslancov, vykoná sa na usta-novujúcej schôdzi opakovaná voľba; zúčastnia sa na nej kandidáti, ktorí získali v prvom kole najväčší počet hlasov a druhý najväčší počet hlasov. Rovnako sa postupuje, ak bolo na predsedu výboru navrhnutých viac kandidátov a ani jeden z nich nezískal nadpolovičnú väčšinu hlasov prítomných poslancov.26)

(2) Opakovaná voľba sa nekoná, ak bol na funkciu navrhnutý len jeden kandidát, ktorý z dôvodu, že nezískal potrebnú väčšinu hlasov, nebol zvolený.

(3) V opakovanej voľbe sa primerane použijú ustanovenia čl. 12 až 16.

Čl. 18

**Nové voľby**

(1) Ak predseda národnej rady, podpredseda národnej rady alebo predseda výboru nebol zvolený ani v opakovanej voľbe, vykonajú sa nové voľby, a to najskôr na druhý deň.26)

(2) Do nových volieb možno navrhnúť aj poslancov, ktorí neboli zvolení v prvom kole volieb ani v opakovanej voľbe.26)

(3) V novej voľbe sa postupuje podľa čl. 12 až 17.

Čl. 19

**Osobitné ustanovenia**

(1) Súčasťou zápisnice zo schôdze národnej rady je zápisnica o tajnom hlasovaní.

(2) Zoznam poslancov, ktorým boli vydané hlasovacie lístky, a hlasovacie lístky z príslušnej voľby overovatelia odovzdajú v zapečatenej obálke určenému zamestnancovi kancelárie na skartovanie, ktoré sa vykoná po vyhlásení výsledkov tajného hlasovania.

(3) Pri činnostiach overovateľov, najmä pri príprave tajného hlasovania, zisťovaní výsledkov tajného hlasovania a pri vyhotovovaní zápisnice o výsledku tajného hlasovania, môže byť na požiadanie overovateľov prítomný poverený zamestnanec kancelárie, ktorý im súčasne poskytuje metodickú a odbornú pomoc.

Čl. 20

**Záverečné ustanovenia**

(1) Tento volebný poriadok sa uplatní aj počas volebného obdobia národnej rady.27)

(2) Tento volebný poriadok sa primerane použije aj na odvolanie predsedu národnej rady, podpredsedov národnej rady, predsedov výborov a členov výborov počas volebného obdobia národnej rady.28)

 (3) Tento volebný poriadok sa primerane použije pri voľbe a odvolávaní podpredsedov výborov národnej rady a overovateľov výborov národnej rady.

(4) Ak ide o odvolanie podľa odsekov 2 a 3, národná rada sa môže bez rozpravy uzniesť, že sa bude o takomto návrhu hlasovať verejne, ak osobitný predpis neustanovuje inak.